Pernille Rosenkrantz-Theil (S), 2022-06-08:
Tak for det, og tak til Radikale Venstre for at sætte leg til debat.
Udfordrende leg styrker børns motoriske udvikling, nysgerrighed og gåpåmod, og jeg mener utvivlsomt, at børn skal have en mulighed for at mærke egne grænser, og hvad de formår, fordi det både er med til at styrke deres mod og deres evne til at kunne træffe egne valg.
Jeg mener også, at leg – og i øvrigt også fri leg – i den grad er en central del af vores særlige børnesyn og særlige pædagogik i de skandinaviske lande.
De gange, jeg har besøgt lande, der ikke har den tradition, er noget af det, der virkelig er faldet mig for brystet, hvor styret alting er, og i hvor høj grad legepladser er indrettet på en måde, sådan at man ikke skal kunne falde og slå sig – og det er ligesom det primære hensyn – men også i hvor høj grad hverdagen i institutioner med andre landes traditioner bliver meget styret, og at der er meget lidt plads til fantasien og til den frie udfoldelse.
En af de ting, jeg holder allermest af ved den danske børnetradition og pædagogik, er faktisk præcis vores forhold til, at det er rigtig godt og vigtigt, at man får gjort sig sine egne erfaringer med tingene.
Skrammellegepladsernes forsvinden er ikke som sådan et udtryk for en nedprioritering af udviklingen af børns fantasi eller deres motoriske kunnen.
Når disse legepladser er i tilbagegang, skyldes det faktisk primært netop det samme som i de andre lande, nemlig at der er kommet sådan et øget fokus på sikkerheden omkring legepladserne.
Vi har igennem mange år skærpet de sikkerhedsmæssige krav, som vi stiller til legepladserne, både dem, der er tilknyttet daginstitutioner og skoler, men faktisk også de offentligt tilgængelige legepladser.
Der findes bl.a. en række krav til legepladser og legeredskaber i bygningsreglementet i forhold til de offentligt tilgængelige legepladser, som skal forhindre personskade.
Reglerne hverken fremmer eller forhindrer for så vidt børnenes mulighed for udfordrende leg, men det er klart, at de regler ikke understøtter bygge- eller skrammellegepladserne.
Når det er sagt, er det jo en kommunal opgave at drive legepladserne, og der er ikke noget, der forhindrer kommunerne i at oprette skrammellegepladser, bare de sikkerhedsmæssige krav opfyldes.
For mig er det væsentligt, at vi sikrer, at børn kan udvikle deres motoriske evner og udfordre grænser og blive nysgerrige på de legepladser, vi stiller til rådighed, men samtidig skal sikkerheden også være i orden, så forældre trygt kan sende deres børn på legepladsen og i øvrigt i institutionen.
Jeg tror, at vi både kan få plads til fantasien og udfoldelsen og samtidig sikre, at den nødvendige sikkerhed på legepladserne er til stede.
Så i virkeligheden tror jeg, det handler om at få dyrket den kultur, der er omkring det, og ikke bare arve andre landes måder at tænke balancen mellem sikkerhed og fri udfoldelse på.
For mig er det også vigtigt at sige, at regeringen har tiltro til, at pædagogerne, de pædagogiske assistenter og lærerne er de bedst kvalificerede til at skabe rammerne og betingelserne for børns leg i dagtilbud og skoler.
Det er dem, der er eksperterne i børns udvikling gennem leg, og derfor mener jeg ikke, at det er Folketinget, der skal stille konkrete krav til den pædagogiske praksis på eksempelvis legepladser.
Det mener jeg er noget, som man skal gøre i kommunerne; og det er de fagprofessionelle, der skal hjælpe og guide børnene i forhold til at afprøve grænser og styrke deres følelse af mestring og skabe rum for, at både fantasi og fri leg kan få en plads.
Lige nu forhandler vi om en udbredelse af velfærdsaftalerne, hvor vi jo fra regeringens side har et ønske om at gøre op med statslig regulering og de lovgivningsmæssige krav, vi stiller til dagtilbud og skoler.
Vi vil rigtig gerne give mere frihed til, at dagtilbud og skoler kan sætte egne rammer og egne mål, netop fordi vi er overbeviste om, at de fagprofessionelle skaber de bedste rammer for børns udvikling, trivsel og dannelse.
Derfor synes jeg jo, vi skal passe mægtig meget på med, at det ikke ligesom er os herindefra, der læner os ind over bordet og siger: I skal gøre tingene på en bestemt måde.
Ikke desto mindre synes jeg, det er vigtigt, at vi tager debatten, for jeg mener, at rigtig meget af det her er kulturbårent.
Det kan man jo også se, hvis man tager på besøg i dagtilbud og på skoler, for der er meget stor forskel på, hvordan de har fundet balancen mellem sikkerhed på den ene side og så den frie leg og udfoldelse på den anden side.
Jeg tror, at vi kan skabe udfordrende leg og læring – det kan jeg se de steder, hvor man har taget det meget alvorligt – både i dagtilbud og skoler, som ikke er betinget af, at der er en skrammellegeplads, men simpelt hen fordi man i den form, man har lavet omgivelserne omkring eksempelvis en daginstitution, har skabt utrolig frie rammer for de ting, der foregår.
Så udfordrende leg er et spørgsmål om, hvordan det rammesættes, og jo også om, hvordan der gives plads til, at det er ukontrolleret leg.
Det synes jeg er helt vildt vigtigt.
Og når jeg sagde, at det både er Kvalitetsforum for dagtilbud og »Sammen om Fritiden«, er det, fordi jeg også mener, at det både gælder de mindste børn, men også gælder skolebørnene.
Ja, jeg tror, det er helt vildt vigtigt.
Og jeg tror i øvrigt i forhold til det, der blev sagt om trivsel, at det er fuldstændig rigtigt, at det fremmer trivslen hos børn, at de får en fornemmelse af sig selv og deres egen væren i verden og får bokset med de der kanter omkring, hvad man selv kan, hvad ens krop kan, og hvordan den fungerer i forhold til den fysik, der er omkring en.
Derfor kan skrammellegepladserne noget, ligesom skovbørnehaverne kan.
Det var der i øvrigt også en del af de gamle fritidshjem, der var rigtig gode til, altså at få sig placeret på steder, hvor man var i nær kontakt enten med natur eller med noget, hvor man kom ud og fik prøvet kræfter med nogle ting.
Der tror jeg også vi har tabt noget.
Vi har vundet noget andet, for der er en mere sammenhængende dag for børnene i dag, men på den konto tabte vi nok også nogle andre ting.
Jeg vil meget gerne være med til at få sat det på dagsordenen i de forskellige fora, hvor vi kan drøfte det med parterne.
Jeg tror, at der er rigtig meget af det her, der er et spørgsmål om at få lagt værdierne ind og få taget initiativ til at få drøftet meget mere end rammer og regler, og det hører jeg vi er enige om.